कक्राझार , 8 अक्ट' बरःबर ' हारिनि थाखाय 7 अक्ट'बर सानआ गुबुन मोनसे जारिमिनारि सान जाबावदों । मानोना बुधबारखालि आसाम केबिनेटआ बि टि आरनि बाइजोयाव थानाय बर' फिसाफोरनि फारफ्रोम बिथिंनि जौगाथाय , रैखाथि आरो थामोन्थानि थाखाय बर' - कसारि वेलफेयार अटन'मास काउन्सिलनि बिलखौ गनायथि होबाय । बेजों लोगोसेनो गोलाव समनिफ्राय बर' हारिया हास्थायबोबाय थानाय गुबुन मोनसे सिमाङाबो जाफुंबाय । बेनो जाबाय बर' रावआ आसामनि लोगो मावख'यारि राव महरै गनायथि जानाय । गोजौयाव मख'बोनाय बे मोन्नै बर'फोरनि गेदेर सिमां एबा हास्थायनाया मोगथां महर मोन्नायाव बि टि आरजों लोगोसे दुलाराय आसामनि गासै बर' फिसाफोरनि गेजेरावनो मोनसे रंजानाय आरो गोजोननि दोहौ सोमजिखांदों । बि टि आर गोरोबथानि दफाबादियै बे मोन्नै गेदेर थांखिखौ आसाम केबिनेटआ बुधबारखालि गनायथि होनायखौ गोबां बर' हारिनि आफाद - गौथुमफोरा आसाम सरकारनिसिम साबायख'र जासिदों । बि टि आर गोरोबथानि 5.1 दफा बादियै बि के डब्लिउ ए सि दाफुंनाय आरो 6.2 दफा बादियै बर' रावखौ आसामनि लोगो मावख'यारि राव महरै गनायथि होनायनि थाखाय दुलाराय बर' फरायसा आफाद , इउनाइटेड बड' पिपुल्स अर्गेनाइजेसन ( इउबिपिअ' ) आरो इउनाइटेड पिपुल्स पार्टि लिबारेल एबा इउपिपिएल राजखान्थि दोलोया आसाम सरकारनिसिम साबायख'र जासिहरदों । इउपिपिएलनि आफादगिरि एबा एबसुनि बारग' आफादगिरि प्रमद बर'आ आसाम केबिनेटयाव बि के डब्लिउ ए सिखौ मावफुंनो गनायथि होनायखौ बरायनायजों लोगोसे राइज्यो सरकारनिसिम साबायख'र जासियो । एरैहाय इउबिपिअनि आफादगिरि मिहिनीश्वर बसुमतारीआबो बर'फोरनि थाखाय बे गेदेर आयदाखौ मावफुंनो गनायथि होनायनि थाखाय राइज्यो सरकारनिसिम साबायख'र जासियो । बेजों लोगोसेनो बि के डब्लिउ ए सि दाफुंनायनि गेजेरजों बि टि आरनि बाइजोयाव थानाय गासै बर' फिसाफोरा जौगानाय , रैखाथि आरो थामोन्थाजों लोगोसे राजखान्थियारि , रांखान्थियारि आरो समाजयारि मोन्थायफोरखौ आबुङै मोन्नो हासिगोन होन्नानै इउबिपिअनि आफादगिरि मिहिनीश्वर बसुमतारीआ मिजिंथिनाय फोरमायदों । 
आसाम केबिनेटआ बि के डब्लिउ ए सि दाफुंनाय आरो बर' रावखौ आसामनि लोगोयारि राव महरै गनायथि होनायखौ बर'नि गोबां आफाद - गौथम आरो मेलेमजिबि - सानसुमैफोरा बरायदों